Vsebina: **ISKANJE SKRIVNEGA SPOROČILA**

**Opis dejavnosti:**

Otroku v stanovanju nastavimo več sporočil (težavnost naloge prilagodimo otrokovi starosti, sposobnosti razumevanja navodil). Vsako najdeno sporočilo zahteva rešitev naloge, ki je vezana na iskanje naslednje. Na koncu najdeta SKRIVNO sporočilo, ki ga skupaj odkrijeta. (glej PRILOGO)

Idejna predloga:

Zjutraj na tleh njegove sobice »najdete« barvni papir s sporočilom:

* Če se želiš igrati detektiva, pojdi v prostor, kjer vsako jutro opraviš prvo nalogo (lulanje, kopalnica). V tistem prostoru poišči novo sporočilo, ki je v rumeni barvi…
* Poišči pripomoček, s katerim si urediš frizuro, nato v stanovanju najdi predmet, ki te vsak dan razveseli z risanko. V njegovi bližini je naloga.
* Odlično! Našel si televizijo. Ob njej naredi 8 počepov, nato se kot rak pomikaj proti največji mizi v našem stanovanju. Tam te čaka nova naloga.
* Bravo – našel si sporočilo (npr. prilepljeno POD mizo): Zlezi pod mizo in z glasom oponašaj psa, muco, prička, žabo, ribo😊. Zatem kot zajček odskakljaj k predmetu, ki lahko postane zelo vroč. Namig, če je potreben: kuhinja!
* V pečici /na štedilniku si našel žemljico/mleko. Pojej/spij. Nadaljuj pot do velike požrešne pošasti, ki ti je pojedla oblačila (omara z oblačili).
* Obleči se udobno in poišči naslednje sporočilo, ki te čaka v prostoru, kjer imaš pripomoček za umivanje zob.
* Spet ti je uspelo! Umij si zobke, potem pojdi v svoj najljubši prostor, kjer te čaka presenečenje!
* Z ODLIKO SI OPRAIL/A VSE NALOGE. Skupaj s staršem odkrijta SKRITO SPOROČILO ( cilj igre je lahko tudi kaj drugega. Npr. družabna igra z družino, skupni ples, skupni ogled in pogovor po risanki ipd.)

PRILOGA:

Izdelava Skrivnega sporočila. Z limoninim sokom na list narišete ali napišete sporočilo (npr. ČESTITAM, MIHA). Ko z otrokom najdeta sporočilo, ga starš z likalnikom kot pravi detektiv prelika in skrito sporočilo se razkrije.

Z otrokom nato lahko slikata z limoninim sokom. Ko se le-ta posuši, pa starš z vročim likalnikom odkriva umetnije. Preostanek limone lahko uporabite za pripravo limonade😊